title: Direttiva 2009/107/KE tal-Parlament Ewropew u tal-Kunsill tas- 16 ta’ Settembru 2009 li temenda d-Direttiva 98/8/KE dwar it-tqegħid fis-suq tal-prodotti bijoċidali fir-rigward tal-estensjoni ta’ ċerti perjodi ta’ żmien (Test b’relevanza għaż-ŻEE)

text:
               6.10.2009

               MT

               Il-Ġurnal Uffiċjali tal-Unjoni Ewropea

               L 262/40

         DIRETTIVA 2009/107/KE TAL-PARLAMENT EWROPEW U TAL-KUNSILL
   tas-16 ta’ Settembru 2009
   li temenda d-Direttiva 98/8/KE dwar it-tqegħid fis-suq tal-prodotti bijoċidali fir-rigward tal-estensjoni ta’ ċerti perjodi ta’ żmien
   (Test b’relevanza għaż-ŻEE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 95 tiegħu,
   Wara li kkunsidraw il-proposta mill-Kummissjoni,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Wara li kkonsultaw mal-Kumitat tar-Reġjuni,
   Filwaqt li jaġixxu skont il-proċedura kif stabilita fl-Artikolu 251 tat-Trattat (2),
   Billi:

               (1)

               L-Artikolu 16(1) tad-Direttiva 98/8/KE (3) jipprovdi għal perjodu tranżizzjonali ta’ 10 snin, li jibda mill-14 ta’ Mejju 2000, id-data tad-dħul fis-seħħ ta’ dik id-Direttiva, u li fih l-Istati Membri jistgħu japplikaw ir-regoli jew prattiċi nazzjonali tagħhom għat-tqegħid ta’ prodotti bijoċidali fis-suq, u b’mod partikolari, jistgħu jawtorizzaw il-kummerċjalizzazzjoni ta’ prodotti bijoċidali li jkun fihom sustanzi attivi u li għadhom mhumiex inklużi fil-lista pożittiva ta’ dik id-Direttiva, jiġifieri, fl-Annessi I, IA jew IB għaliha.

               (2)

               L-Artikolu 16(2) tad-Direttiva 98/8/KE jistabbilixxi programm ta’ ħidma ta’ 10 snin, li jibda wkoll mill-14 ta’ Mejju 2000 ukoll, u li matulu s-sustanzi attivi kollha li huma inklużi fi prodotti bijoċidali li kienu fis-suq minn qabel dik id-data iridu jiġu eżaminati b’mod sistematiku u, jekk jirriżultaw aċċettabbli mil-lat tas-saħħa tal-bniedem u tal-annimali u mil-lat tal-ambjent, dawn iridu jiġu inklużi fil-lista pożittiva stabbilita f’dik id-Direttiva.

               (3)

               Il-paragrafi 1(c)(i) u 2(c)(i) tal-Artikolu 12 tad-Direttiva 98/8/KE jipprovdu għall-protezzjoni tal-informazzjoni kollha li tingħata għall-iskopijiet ta’ dik id-Direttiva għal perjodu ta’ 10 snin, li jibda’ wkoll mill-14 ta’ Mejju 2000 ukoll, għajr jekk f’xi Stat Membru partikolari jkun ingħata perjodu ta’ protezzjoni iqsar, f’liema każ, dak il-perijodu ta’ protezzjoni iqas japplika fit-territorju tiegħu. Din il-protezzjoni tikkonċerna biss l-informazzjoni li tingħata biex tissostanzja l-inklużjoni, fil-lista pożittiva stabbilita fid-Direttiva 98/8/KE, ta’ sustanzi attivi li jintużaw fi prodotti bijoċidali li kienu fis-suq minn qabel id-data tad-dħul fis-seħħ tad-Direttiva 98/8/KE(is-sustanzi attivi “eżistenti”).

               (4)

               Hekk kif sustanza attiva eżistenti tkun ġiet evalwata u inkluża fil-lista pożittiva stabbilita fid-Direttiva 98/8/KE, is-suq tagħha jitqies li ġie armonizzat, u r-regoli tranżitorji għat-tqegħid fis-suq ta’ prodotti li fihom dik is-sustanza attiva jinbidlu bid-dispożizzjonijiet ta’ din id-Direttiva.

               (5)

               F’konformità mal-Artikolu 16(2) tad-Direttiva 98/8/KE, il-Kummissjoni ressqet rapport dwar il-progress li nkiseb fil-programm ta’ ħidma ta’ 10 snin, sentejn qabel it-tlestija tiegħu. Skont il-konklużjonijiet ta’ dan ir-rapport huwa mistenni li sal-14 ta’ Mejju 2010, ir-reviżjoni ta’ għadd sostanzjali ta’ sustanzi attivi tkun għadha ma tlestietx. Barra minn hekk, anke għas-sustanzi attivi li għalihom, sal-14 ta’ Mejju 2010, tkun ġiet adottata deċiżjoni dwar l-inklużjoni tagħhom fil-lista pożittiva stabbilita fid-Direttiva 98/8/KE, l-Istati Membri jeħtieġu perjodu ta’ żmien suffiċjenti biex jittrasponu l-atti rilevanti u biex jagħtu, jikkanċellaw jew jimmodifikaw l-awtorizzazzjonijiet għall-prodotti rilevanti, sabiex ikunu konformi mad-dispożizzjonijiet armonizzati tad-Direttiva 98/8/KE. Hemm possibbiltà kbira li, hekk kif jintemm il-perjodu tranżizzjonali fl-14 ta’ Mejju 2010, ir-regoli nazzjonali ma jibqgħux applikabbli, filwaqt li r-regoli armonizzati rilevanti jkunu għadhom ma ġewx adottati. Għaldaqstant, l-estensjoni tal-programm ta’ ħidma ta’ 10 snin hija meqjusa bħala neċessarja sabiex tkun tista’ titlesta r-reviżjoni tas-sustanzi attivi kollha nnotifikati għall-evalwazzjoni.

               (6)

               Jeħtieġ ukoll li t-tmiem tal-programm tar-reviżjoni jikkoinċidi ma’ dak tal-perjodu tranżizzjonali, b’tali mod li s-sistemi jew prattiċi nazzjonali jkunu jistgħu jirregolaw it-tqegħid ta’ prodotti bijoċidali fis-suq, saż-żmien li fih dawn ir-regoli u prattiċi jiġu mibdulin bid-dispożizzjonijiet armonizzati.

               (7)

               Barra minn hekk, biex ikun hemm aktar konsistenza u biex tinżamm il-protezzjoni tad-dejta waqt l-evalwazzjoni ta’ ċerti sustanzi attivi, il-perijodu ta’ protezzjoni tad-dejta mressqa għall-iskopijiet tad-Direttiva 98/8/KE għandha tiġi estiża biex tikkoinċidi mat-tmiem tal-programm tar-reviżjoni,

               (8)

               L-estensjoni proposta tal-programm tar-reviżjoni għandha mnejn ma tkunx biżżejjed biex titlesta l-evalwazzjoni ta’ għadd ta’ sustanzi attivi. Min-naħa l-oħra, jekk tingħata estensjoni sinifikament itwal, dan jista’ jmur kontra ż-żieda fl-isforzi biex il-programm tar-reviżjoni jitlesta fiż-żmien xieraq. Kull estensjoni tal-programm tar-reviżjoni u tal-perjodu tranżizzjonali korrispondenti għal kull sustanza attiva li jifdal wara l-14 ta’ Mejju 2014 għandha tkun limitata għal massimu ta’ sentejn u għandha sseħħ biss jekk ikun hemm indikazzjonijiet ċari li l-att legali li għandu jieħu post id-Direttiva 98/8/KE mhuwiex se jidħol fis-seħħ qabel l-14 ta’ Mejju 2014.

               (9)

               Il-miżuri meħtieġa għall-implimentazzjoni tad-Direttiva 98/8/KE għandhom ikunu adottati b’konformità mad-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni (4).

               (10)

               B’mod partikulari, il-Kummissjoni għandha tingħata s-setgħa biex testendi l-perjodu tar-reviżjoni u l-perjodu tranżizzjonali korrispondenti għal dawk is-sustanzi attivi li jkun fadal għal mhux aktar minn sentejn. Billi dawk il-miżuri huma ta’ ambitu ġenerali u huma mfassla biex jemendaw l-elementi mhux essenzjali tad-Direttiva 98/8/KE, għandhom jiġu adottati skont il-proċedura regolatorja bi skrutinju msemmija fl-Artikolu 5a tad-Deċiżjoni 1999/468/KE.

               (11)

               B’konformità mal-punt 34 tal-Ftehima Interistituzzjonali dwar tfassil aħjar ta’ liġijiet (5), l-Istati Membri huma mħeġġa jfasslu, għalihom infushom u fl-interessi tal-Komunità, it-tabelli tagħhom stess, li juru, safejn possibbli, il-korrelazzjoni bejn din id-Direttiva u l-miżuri ta’ traspożizzjoni, kif ukoll li jagħmluhom pubbliċi,

         ADOTTAW DIN ID-DIRETTIVA:
   Artikolu 1
   Emendi
   Id-Direttiva 98/8/KE hija b’dan emendata kif ġej:

               (1)

               L-Artikolu 12 huwa emendat kif ġej:

                           (a)

                           il-paragrafu 1(c)(i) għandu jinbidel b’dan li ġej:

                                       “(i)

                                       sal-14 ta’ Mejju 2014 għal kwalunkwe informazzjoni li tingħata għall-iskopijiet ta’ din id-Direttiva, għajr għal meta t-tali informazzjoni tkun diġà protetta permezz tar-regoli nazzjonali eżistenti li jirrigwardaw il-prodotti bijoċidali. F’dawn il-każijiet, l-informazzjoni għandha tibqa’ tiġi protetta f’dak l-Istat Membru sat-tmiem ta’ kwalunkwe perjodu li jkun fadal għall-protezzjoni tad-dejta kif previst mir-regoli nazzjonali, iżda mhux wara l-14 ta’ Mejju 2014 jew, jekk applikabbli, mhux wara d-data sa meta ġie estiż il-perjodu tranżizzjonali msemmi fl-Artikolu 16(1) b’konformità mal-Artikolu 16(2);”;

                           (b)

                           il-paragrafu 2(c) għandu jinbidel b’dan li ġej:

                                       “(i)

                                       sal-14 ta’ Mejju 2014 għal kwalunkwe informazzjoni li tingħata għall-iskopijiet ta’ din id-Direttiva, għajr għal meta d-dejta tkun diġà protetta permezz tar-regoli nazzjonali eżistenti li jirrigwardaw il-prodotti bijoċidali, f’liema każ it-tali dejta għandha tibqa’ tiġi protetta f’dak l-Istat Membru sat-tmiem ta’ kwalunkwe perjodu li jkun fadal għall-protezzjoni tad-dejta kif previst mir-regoli nazzjonali, iżda mhux wara l-14 ta’ Mejju 2014 jew, jekk applikabbli, mhux wara d-data sa meta ġie estiż il-perjodu tranżizzjonali msemmi fl-Artikolu 16(1) b’konformità mal-Artikolu 16(2),”;

               (2)

               L-Artikolu 16 huwa emendat kif ġej:

                           (a)

                           il-paragrafu 1 għandu jinbidel b’dan li ġej:
                           “1.   B’deroga oħra mill-Artikoli 3(1), 5(1), 8(2) u 8(4), u mingħajr preġudizzju għall-paragrafi 2 u 3 ta’ dan l-Artikolu, Stat Membru jista’, sal-14 ta’ Mejju 2014, ikompli japplika s-sistema jew il-prattika attwali tiegħu li jqiegħed fis-suq il-prodotti bijoċidali. Jekk deċiżjoni sabiex sustanza attiva tiġi inkluża fl-Anness I jew IA tistabbilixxi data iktar tard mill-14 ta’ Mejju 2014 għall-konformità mal-Artikolu 16(3), din id-deroga għandha tibqa’ tapplika għall-prodotti li fihom dik is-sustanza attiva sad-data stabbilita fid-deċiżjoni. Stat Membru jista’, b’mod partikolari, skont r-regoli nazzjonali tiegħu, jawtorizza t-tqegħid fis-suq fit-territorju tiegħu prodott bijoċidali li jkun fih sustanzi attivi li mhux elenkati fl-Annessi I jew IA għal dan it-tip ta’ prodott. Dawn is-sustanzi attivi jridu jkunu fis-suq fid-data riferita fl-Artikolu 34(1) bħala sustanzi attivi ta’ prodott bijoċidali għal finijiet oħra għajr dawk iddefiniti fl-Artikolu 2(2)(c) u (d).”

                           (b)

                           il-paragrafu 2 huwa emendat kif ġej:

                                       (i)

                                       l-ewwel subparagrafu huwa mibdul b’dan li ġej:
                                       “2.   Wara l-adozzjoni ta’ din id-Direttiva, il-Kummissjoni għandha tibda programm ta’ ħidma ta’ 14-il sena għall-eżaminazzjoni sistematika tas-sustanzi attivi kollha li diġà qegħdin fis-suq fid-data msemmija fl-Artikolu 34(1) bħala sustanzi attivi ta’ prodott bijoċidali għal skopijiet oħra differenti minn dawk definiti fl-Artikolu 2(2)(c) u (d). Regolamenti għandhom jipprovdu għat-twaqqif u għall-implimentazzjoni tal-programm inkluż l-istabbiliment tal-prijoritajiet għall-evalwazzjoni tas-sustanzi attivi differenti u ta’ skeda ta’ żmien. Dawk ir-regolamenti, imfasslin sabiex jemendaw elementi mhux essenzjali ta’ din id-Direttiva billi jissupplimentawha, għandhom jiġu adottati skont il-proċedura regolatorja bi skrutinju msemmija fl-Artikolu 28(4). Mhux aktar tard minn sentejn qabel it-tlestija tal-programm ta’ ħidma, il-Kummissjoni għandha tippreżenta lill-Parlament Ewropew u lill-Kunsill rapport dwar il-progress miksub permezz tal-programm. Skont ma jkunu l-konklużjonijiet tar-rapport, jista’ jiġi deċiż, li l-perjodu tranżizzjonali msemmi fl-ewwel paragrafu u l-perjodu tal-14-il sena tal-programm ta’ ħidma jkunu estiżi għal perjodu ta’ mhux aktar minn sentejn. Dik il-miżura, imfassla sabiex temenda l-elementi mhux essenzjali ta’ din id-Direttiva, għandha tkun adottata b’konformità mal-proċedura regolatorja bi skrutinju msemmija fl-Artikolu 28(4).”;

                                       (ii)

                                       fit-tieni subparagrafu il-kliem “Matul dan il-perjodu ta’ żmien ta’ 10 snin” huma mibdula bil-kliem “Matul dan il-perjodu ta’ 14-il sena”.

         Artikolu 2
   It-traspożizzjoni
   1.   L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva sal-14 ta’ Mejju 2010. Huma għandhom jinfurmaw b’dan lill-Kumissjoni minnufih.
   Meta l-Istati Membri jadottaw dawn il-miżuri, dawn għandhom ikollhom referenza għal din id-Direttiva jew għandhom ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. Il-metodi li bihom issir tali referenza għandhom jiġu stabbiliti mill-Istati Membri.
   2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
   Artikolu 3
   Dħul fis-seħħ
   Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 4
   Indirizzati
   Din id-Direttiva hija indirizzata lill-Istati Membri.

      Magħmul fi Strasburgu, is-16 ta’ Settembru 2009.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         C. MALMSTRÖM

      (1)  ĠU C 182, 4.8.2009, p. 75.

      (2)  L-Opinjoni tal-Parlament Ewropew, tal-24 Marzu 2009 (għadha mhix ippubblikata fil-Ġurnal Uffiċjali) u d-Deċiżjoni tal-Kunsill tas-27 ta’ Lulju 2009.

      (3)  ĠU L 123, 24.4.1998, p. 1.

      (4)  ĠU L 184, 17.7.1999, p. 23.

      (5)  ĠU C 321, 31.12.2003, p. 1.


title: Direttiva tal-Kummissjoni 2010/72/UE tal- 4 ta’ Novembru 2010 li temenda d-Direttiva 98/8/KE tal-Parlament Ewropew u tal-Kunsill biex tinkludi l-spinosad bħala sustanza attiva fl-Anness I għaliha  Test b’relevanza għaż-ŻEE

text:
                  5.11.2010

                  MT

                  Il-Ġurnal Uffiċjali tal-Unjoni Ewropea

                  L 288/20

            DIRETTIVA TAL-KUMMISSJONI 2010/72/UE
      tal-4 ta’ Novembru 2010
      li temenda d-Direttiva 98/8/KE tal-Parlament Ewropew u tal-Kunsill biex tinkludi l-spinosad bħala sustanza attiva fl-Anness I għaliha
      (Test b’relevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Direttiva 98/8/KE tal-Parlament Ewropew u tal-Kunsill tas-16 ta' Frar 1998 dwar it-tqegħid fis-suq tal-prodotti bijoċidali (1), u b'mod partikolari t-tieni subparagrafu tal-Artikolu 16(2) tagħha,
      Billi:

                  (1)

                  Ir-Regolament tal-Kummissjoni (KE) Nru 1451/2007 tal-4 ta’ Diċembru 2007 dwar it-tieni fażi tal-programm ta’ ħidma ta’ għaxar snin imsemmi fl-Artikolu 16(2) tad-Direttiva 98/8/KE tal-Parlament Ewropew u tal-Kunsill dwar it-tqegħid fis-suq ta' prodotti bijoċidali (2) jistabbilixxi lista ta’ sustanzi attivi li għandhom jiġu vvalutati, bl-għan li possibbilment jiġu inklużi fl-Anness I, IA jew IB għad-Direttiva 98/8/KE. Din il-lista tinkludi l-ispinosad.

                  (2)

                  Skont ir-Regolament (KE) Nru 1451/2007, l-ispinosad ġie evalwat skont l-Artikolu 11(2) tad-Direttiva 98/8/KE għall-użu fi prodotti tat-tip 18, insettiċidi, akariċidi u prodotti għall-kontroll ta' artropodi oħra, kif definiti fl-Anness V għal dik id-Direttiva.

                  (3)

                  Il-Pajjiżi Baxxi nħatru bħala l-Istat Membru Rapporteur u ressqu ir-rapport tal-awtorità kompetenti, flimkien ma’ rakkomandazzjoni, lill-Kummissjoni fl-1 ta’ April 2008 skont l-Artikolu 14(4) u (6) tar-Regolament (KE) Nru 1451/2007.

                  (4)

                  Ir-rapport tal-awtorità kompetenti ġie analizzat mill-Istati Membri u mill-Kummissjoni. Skont l-Artikolu 15(4) tar-Regolament (KE) Nru 1451/2007, fis-27 ta' Mejju 2010, is-sejbiet tal-analiżi ġew inkorporati f’rapport ta’ valutazzjoni mill-Kumitat Permanenti dwar il-Prodotti Bijoċidali.

                  (5)

                  Mill-eżamijiet li saru, jidher li l-prodotti bijoċidali użati bħala insettiċidi, akariċidi jew għall-kontroll ta' artropodi oħra u li fihom l-ispinosad jistgħu jiġu preżunti li jissodisfaw ir-rekwiżiti stipulati fl-Artikolu 5 tad-Direttiva 98/8/KE. Għaldaqstant huwa f'loku li l-ispinosad jiddaħħal fl-Anness I għal dik id-Direttiva.

                  (6)

                  Mhux l-użi potenzjali kollha ġew evalwati fil-livell tal-UE. Għaldaqstant huwa xieraq li l-Istati Membri jivvalutaw dawk ix-xenarji ta' użu jew esponiment u dawk ir-riskji għall-kompartimenti u l-popolazzjonijiet li għadhom ma ġewx indirizzati b'mod rappreżentattiv fil-valutazzjoni tar-riskju li saret fil-livell tal-UE, u li, meta jkunu qed jagħtu l-awtorizzazzjonijiet tal-prodotti, jiżguraw li jittieħdu miżuri xierqa jew li jiġu imposti kundizzjonijiet speċifiċi sabiex ir-riskji identifikati jittaffew għal livelli aċċettabbli.

                  (7)

                  Fid-dawl tas-sejbiet tar-rapport ta' valutazzjoni, huwa xieraq li jkun rikjest li miżuri għat-taffija tar-riskji jiġu applikati fil-livell tal-awtorizzazzjoni tal-prodotti. Partikolarment, fid-dawl tal-effetti dannużi għas-saħħa identifikati għall-utent professjonali li ma jkunx protett waqt l-applikazzjoni bil-bexx ta' prodotti bijoċidali li jkun fihom l-ispinosad, huwa xieraq li jkun rikjest, fil-livell tal-awtorizzazzjoni, li l-prodotti intenzjonati għall-użu professjonali permezz tal-bexx ikunu użati flimkien ma' tagħmir adattat għall-protezzjoni personali, sakemm ma jistax jintwera li r-riskji għall-utenti industrijali jew professjonali jistgħu jittaffew b'mezzi oħra. Barra minn dan, fid-dawl tas-sejbiet relatati mal-esponiment uman indirett possibbli permezz tal-konsum tal-ikel, huwa xieraq li tiġi meħtiġa, fejn relevanti, verifika tal-ħtieġa li jiġu stipulati livelli residwi massimi (MRLs) ġodda jew jiġu emendati dawk eżistenti u jiġu adottati miżuri li jiżguraw li l-MRLs applikabbli ma jinqabżux.

                  (8)

                  Huwa importanti li d-dispożizzjonijiet ta’ din id-Direttiva jkunu applikati b’mod simultanju fl-Istati Membri kollha sabiex jiżguraw trattament ugwali tal-prodotti bijoċidali fis-suq li fihom is-sustanza attiva spinosad u wkoll biex jiffaċilitaw l-operat korrett tas-suq ġenerali tal-prodotti bijoċidali.

                  (9)

                  Għandu jitħalla jgħaddi perjodu raġonevoli qabel ma sustanza attiva tiġi inkluża fl-Anness I sabiex jippermetti lill-Istati Membri u lill-partijiet interessati jħejju rwieħhom biex jissodisfaw ir-rekwiżiti ġodda involuti, u biex jiġi żgurat li l-applikanti li jkunu ħejjew id-dossiers ikunu jistgħu jibbenefikaw bis-sħiħ mill-perjodu ta’ għaxar (10) snin ta’ protezzjoni tad-dejta, li skont l-Artikolu 12(1)(c)(ii) tad-Direttiva 98/8/KE jibda mid-data tal-inklużjoni.

                  (10)

                  Wara l-inklużjoni, l-Istati Membri għandhom jingħataw perjodu raġonevoli biex jimplimentaw l-Artikolu 16(3) tad-Direttiva 98/8/KE.

                  (11)

                  Id-Direttiva 98/8/KE għalhekk għandha tiġi emendata skont dan.

                  (12)

                  Il-miżuri stipulati f’din id-Direttiva huma skont l-opinjoni tal-Kumitat Permanenti dwar il-Prodotti Bijoċidali,

            ADOTTAT DIN ID-DIRETTIVA:
      Artikolu 1
      L-Anness I għad-Direttiva 98/8/KE huwa emendat skont l-Anness għal din id-Direttiva.
      Artikolu 2
      Traspożizzjoni
      1.   L-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma' din id-Direttiva, sa mhux aktar tard mill-31 ta' Ottubru 2011.
      Għandhom japplikaw dawn id-dispożizzjonijiet mill-1 ta’ Novembru 2012.
      Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew għandhom ikunu akkumpanjati bit-tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
      2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
      Artikolu 3
      Din id-Direttiva għandha tidħol fis-seħħ fl-għoxrin jum wara dak li fih tiġi ppubblikata f’Il-Ġurnal Uffiċjali tal-Unjoni Ewropea.
      Artikolu 4
      Din id-Direttiva hija indirizzata lill-Istati Membri.

         Magħmul fi Brussell, l-4 ta’ Novembru 2010.

               Għall-Kummissjoni

               Il-President

            José Manuel BARROSO

         (1)  ĠU L 123, 24.4.1998, p. 1.

         (2)  ĠU L 325, 11.12.2007, p. 3.

         ANNESS
         Fl-Anness I għad-Direttiva 98/8/KE, għandha tiżdied l-annotazzjoni li ġejja għas-sustanza spinosad:

                        Nru

                        Isem Komuni

                        Isem tal-IUPAC
                        Numri ta’ Identifikazzjoni

                        Purezza minima tas-sustanza attiva fil-prodott bijoċidali kif jitqiegħed fis-suq

                        Data tal-inklużjoni

                        Skadenza sa meta għandu jkun hemm konformità mal-Artikolu 16(3) (ħlief għall-prodotti li jkun fihom aktar minn sustanza attiva waħda, li għalihom l-iskadenza sa meta għandhom jikkonformaw mal-Artikolu 16(3) għandha tkun dik stipulata fl-aħħar deċiżjoni minn dawk dwar l-inklużjoni marbuta mas-sustanzi attivi tagħhom)

                        Data ta’ skadenza tal-inklużjoni

                        Tip ta’ prodott

                        Dispożizzjonijiet speċifiċi (*)

                        “37

                        Spinosad

                        Nru tal-KE: 434-300-1
                        Nru tal-CAS: 168316-95-8
                        Spinosad huwa taħlita ta' 50-95% ta' spinosyn A u 5-50 % ta' spinosyn D.

                           Spinosyn A

                        (2R,3aS,5aR,5bS,9S,13S,14R,16aS,16bR)-2-[(6-deoxy-2,3,4-tri-O-methyl-α-L-mannopyranosyl)oxy]-13-[[(2R,5S,6R)-5-(dimethylamino)tetrahydro-6-methyl-2H-pyran-2-yl]oxy]-9-ethyl-2,3,3a,5a,5b,6,9,10,11,12,13,14,16a,16b-tetradecahydro-14-methyl-1H-as-indaceno[3,2-d]oxacyclododecin-7,15-dione Nru tal-CAS: 131929-60-7

                           Spinosyn D

                        (2S,3aR,5aS,5bS,9S,13S,14R,16aS,16bS)-2-[(6-deoxy-2,3,4-tri-O-methyl-α-L-mannopyranosyl)oxy]-13-[[(2R,5S,6R)-5-(dimethylamino)tetrahydro-6-methyl-2H-pyran-2-yl]oxy]-9-ethyl-2,3,3a,5a,5b,6,9,10,11,12,13,14,16a,16b-tetradecahydro-4,14-dimethyl-1H-as-indaceno[3,2-d]oxacyclododecin-7,15-dione Nru tal-CAS: 131929-63-0

                        850  g/kg

                        l-1 ta’Novembru 2012

                        l-31 ta’ Ottubru 2014

                        l-31 ta’ Ottubru 2022

                        18

                        Meta l-applikazzjoni għall-awtorizzazzjoni ta' prodott tkun qed tiġi valutata, skont l-Artikolu 5 u l-Anness VI, l-Istati Membri għandhom jivvalutaw, meta rilevanti għall-prodott partikolari, dawk ix-xenarji ta’ użu jew esponiment u dawk ir-riskji għall-kompartimenti jew popolazzjonijiet li ma ġewx indirizzati rappreżentattivament fil-valutazzjoni tar-riskju fil-livell tal-UE.
                        L-Istati Membri għandhom jiżguraw li l-awtorizzazzjonijiet ikunu soġġetti għall-kundizzjonijiet li ġejjin:

                                    —

                                    L-awtorizzazzjonijiet għandhom jkunu soġġetti għal miżuri xierqa għat-taffija tar-riskji. Partikolarment, prodotti awtorizzati għall-użu professjonali bil-bexx għandhom jintużaw flimkien ma' tagħmir protettiv personali xieraq, sakemm fl-applikazzjoni għall-awtorizzazzjoni tal-prodott ma jistax jintwera li r-riskji għall-utenti professjonali jistgħu jitnaqqsu għal livell aċċettabbli b’mezzi oħra.

                                    —

                                    Għall-prodotti li fihom l-ispinosad li jista' jwassal għal residwi fl-ikel jew fl-għalf, l-Istati Membri għandhom jivverifikaw il-ħtieġa li jiġu stipulati livelli residwi massimi ġodda u/jew jiġu emendati dawk eżistenti (MRLs) skont ir-Regolament (KE) Nru 470/2009 u/jew ir-Regolament (KE) Nru 396/2005, u jieħdu kwalunkwe miżura li timmitiga r-riskji ħalli jkun żgurat li l-MRLs applikabbli ma jinqabżux”

            (*)  Għall-implimentazzjoni tal-prinċipji komuni tal-Anness VI, il-kontenut u l-konklużjonijiet tar-rapporti ta’ valutazzjoni huma disponibbli fil-websajt tal-Kummissjoni: http://ec.europa.eu/comm/environment/biocides/index.htm


title: Direttiva tal-Kummissjoni 2009/1/KE tas- 7 ta’ Jannar 2009 li temenda, għall-finijiet tal-adattament tagħha għall-progress tekniku, id-Direttiva 2005/64/KE tal-Parlament Ewropew u tal-Kunsill dwar l-approvazzjoni tat-tip ta' vetturi bil-mutur fir-rigward tal-possibbiltajiet tal-użu mill-ġdid, tar-riċiklaġġ u tal-irkupru tagħhom (Test b’relevanza għaż-ŻEE)

text:
               14.1.2009

               MT

               Il-Ġurnal Uffiċjali ta’ l-Unjoni Ewropea

               L 9/31

         DIRETTIVA TAL-KUMMISSJONI 2009/1/KE
   tas-7 ta’ Jannar 2009
   li temenda, għall-finijiet tal-adattament tagħha għall-progress tekniku, id-Direttiva 2005/64/KE tal-Parlament Ewropew u tal-Kunsill dwar l-approvazzjoni tat-tip ta' vetturi bil-mutur fir-rigward tal-possibbiltajiet tal-użu mill-ġdid, tar-riċiklaġġ u tal-irkupru tagħhom
   (Test b’relevanza għaż-ŻEE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva 2005/64/KE tal-Parlament Ewropew u tal-Kunsill tas-26 ta' Ottubru 2005 dwar l-approvazzjoni tat-tip ta' vetturi bil-mutur fir-rigward tal-possibbiltajiet tal-użu mill-ġdid, tar-riċiklaġġ u tal-irkupru tagħhom u li temenda d-Direttiva tal-Kunsill 70/156/KEE (1), u b′mod partikolari t-tieni sottoparagrafu tal-Artikolu 6(2) tagħha,
   Billi:

               (1)

               Id-Direttiva 2005/64/KE hija waħda mid-Direttivi separati fil-kuntest tal-proċedura tal-approvazzjoni tat-tip tal-KE li ġiet stabbilita bid-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet tal-Istati Membri li għandhom x'jaqsmu mal-approvazzjoni tat-tip ta' vetturi bil-mutur u l-karrijiet tagħhom (2).

               (2)

               Hemm bżonn li jiġu stabbiliti r-regoli dettaljati li jippermettu l-verifika, fil-qafas tal-valutazzjoni preliminari tal-manifattur imsemmi fl-Artikolu 6 tad-Direttiva 2005/64/KE, ta' jekk il-materjali użati għall-bini ta' tip ta' vettura jikkonformawx mad-dispożizzjonijiet tal-Artikolu 4(2)(a) tad-Direttiva 2000/53/KE tal-Parlament Ewropew u tal-Kunsill tat-18 ta’ Settembru 2000 dwar vetturi li m'għadhomx jintużaw (3).

               (3)

               B'mod partikolari, huwa xieraq li jiġi żgurat li l-awtoritajiet kompetenti jkunu kapaċi jivverifikaw għall-fini ta' użu mill-ġdid, riċiklabilità u possibilità ta' rkupru l-eżistenza ta' arranġamenti kuntrattwali bejn il-manifattur tal-vettura kkonċernat u l-fornituri tiegħu u li r-rekwiżiti għal din il-fini li jinsabu f'dawn l-arranġamenti jkunu kkomunikati sew.

               (4)

               Il-miżuri stipulati f'din id-Direttiva huma skont l-opinjoni tal-Kumitat dwar l-Addattament għall-Progress Tekniku – Vetturi bil-Mutur,

         ADOTTAT DIN ID-DIRETTIVA:
   Artikolu 1
   L-Anness IV tad-Direttiva 2005/64/KE hija emendata billi jiddaħħal paragrafu 4 ġdid kif ġej:

                  “4.1.

                  Għall-finijiet ta' valutazzjoni preliminari skont l-Artikolu 6 tad-Direttiva 2005/64/KE, il-manifattur tal-vettura għandu jkollu juri li, permezz ta' arranġamenti kuntrattwali mal-fornituri tiegħu, il-konformità mal-Artikolu 4(2)(a) tad-Direttiva 2000/53/KE hija żgurata.

                  4.2.

                  Għall-finijiet ta' valutazzjoni preliminari skont l-Artikolu 6 tad-Direttiva 2005/64/KE, il-manifattur tal-vettura għandu jkollu jistabbilixxi proċeduri għall-finijiet li ġejjin:

                              (a)

                              biex jiġu kkomunikati r-rekwiżiti applikabbli lill-persunal tiegħu u lill-fornituri kollha tiegħu;

                              (b)

                              għall-monitoraġġ u l-iżgurar li l-fornituri jaġixxu skont dawk ir-rekwiżiti;

                              (c)

                              biex tinġabar id-dejta rilevanti permezz tal-katina sħiħa ta' forniment;

                              (d)

                              biex jiġi ċċekkjat u vverifikat it-tagħrif li jasasl mill-fornituri;

                              (e)

                              għal reazzjoni adegwata meta d-dejta li tasal mingħand il-fornituri tindika nuqqas ta' konformità mar-rekwiżiti skont l-Artikolu 4(2)(a) tad-Direttiva 2000/53/KE.

                  4.3.

                  Għall-finijiet tal-paragrafu 4.1 u 4.2, il-manifattur tal-vettura għandu jkollu juża, bi qbil mal-entità kompetenti, ISO 9000/14000 jew programm ieħor ta' assikurazzjoni ta' kwalità standardizzata.”

   Artikolu 2
   B'effett mill-1 ta’ Jannar 2012, jekk ir-rekwiżiti stipulati fid-Direttiva 2005/64/KE kif emendata minn din id-Direttiva ma jkunux irrispettati, l-Istati Membri, fuq raġunijiet relatati mal-possibilità ta' użu mill-ġdid, ta' riċiklaġġ u ta' rkupru ta' vetturi bil-mutur, għandhom jirrifjutaw li jagħtu approvazzjoni tat-tip tal-KE jew approvazzjoni tat-tip nazzjonali għal tipi ġodda ta' vetturi.
   Artikolu 3
   1.   L-Istati Membri għandhom jadottaw u jippubblikaw, sa mhux aktar tard mit-3 ta’ Frar 2010, il-liġijiet, ir-regolamenti, u d-dispożizzjonijiet amministrattivi neċessarji biex ikunu f'konformità ma' din id-Direttiva. Għandhom jikkomunikaw minnufih lill-Kummissjoni t-test ta’ dawk id-dispożizzjonijiet.
   Huma għandhom japplikaw dawk id-dispożizzjonijiet mill-4 ta’ Frar 2010.
   Meta l-Istati Membri jadottaw dawk id-dispożizzjonijiet, dawn għandu jkollhom referenza għal din id-Direttiva jew ikunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir referenza bħal din.
   2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
   Artikolu 4
   Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
   Artikolu 5
   Din id-Direttiva hija indirizzata lill-Istati Membri.

      Magħmula fi Brussell, 7 ta’ Jannar 2009.

            Għall-Kummissjoni

         Günter VERHEUGEN

            Viċi President

      (1)  ĠU L 310, 25.11.2005, p. 10.

      (2)  ĠU L 42, 23.2.1970, p. 1.

      (3)  ĠU L 269, 21.10.2000, p. 34.